钦定古今图书集成/明伦汇编/宫闱典/第087卷 > 武邑公主 建兴长公主 平阳长公主 并
## 钦定古今图书集成/明伦汇编/宫闱典/第087卷 > 武邑公主 建兴长公主 平阳长公主 并

下嫁刘昶

按《魏书刘昶传》：“昶字休道，义隆第九子也。义隆时，封
义阳王。兄骏以为征北将军、徐州刺史、开府。及骏子
子业立，昏狂肆暴，害其亲属，疑昶有异志。昶闻，甚惧，
遣典签虞法生表求入朝，以观其意。子业曰：‘义阳与
太宰谋反，我欲讨之，今知求还，甚善’。”又屡诘法生：“义
阳谋事，汝何故不启？”法生惧祸，走归彭城。昶欲袭建
康，诸郡并不受命。和平六年，遂委母妻，携妾吴氏作
丈夫服，结义从六十馀人，间行来降。在路多叛，随昶
至者二十许人。昶虽学不渊洽，略览子史，前后表启，
皆其自制。朝廷嘉重之，尚武邑公主，拜侍中、征南将
军、驸马都尉，封丹阳王。岁馀而公主薨，更尚建兴长
公主。皇兴中，拜外都，坐大官。公主复薨，更尚平阳长
公主。昶好犬马，爱武事，入国历纪，犹布衣皂冠，同凶
素之服。然诃詈童仆，音杂夷夏。虽在公坐，诸王每侮
弄之，或戾手啮臂，至于痛伤，笑呼之声，闻于御听。高
祖每优假之，不以怪问。至于陈奏本国事故，语及征
役，则能敛容涕泗，悲动左右。而天性褊躁，喜怒不恒，
每至威忿。楚朴特苦，引待南士，礼多不足，缘此人怀
畏避。太和初，转内都坐大官，又加仪同三司，领仪曹
尚书，又为中书监，开建五等，封昶齐郡开国公，加宋
王之号。十七年春，高祖临经武殿，大议南伐，诏昶以
兵出义阳，无功而还。十八年，除使持节、都督吴越楚
彭城诸军事、大将军，固辞，诏不许。又赐布千疋，及发，
高祖亲饯之，命百寮赋诗赠昶，又以其《文集》一部赐
昶，高祖因以所制文笔示之。而义阳拒守不克，昶乃
班师。二十一年四月，薨于彭城，年六十二。高祖为之
举哀，给温明秘器，钱百万，布五百匹，蜡三百斤，朝服
一具，衣一袭，依晋琅邪武王伷故事。谥曰“明。”